CELEX: 32013R1357
Language: et
Date: 2013-12-17 00:00:00
Title: Komisjoni rakendusmäärus (EL) nr 1357/2013, 17. detsember 2013 , millega muudetakse määrust (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik

18.12.2013   
            
            
               ET
            
            
               Euroopa Liidu Teataja
            
            
               L 341/47
            
         KOMISJONI RAKENDUSMÄÄRUS (EL) nr 1357/2013,
   17. detsember 2013,
   millega muudetakse määrust (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 12 oktoobri 1992. aasta määrust (EMÜ) nr 2913/92, millega kehtestatakse ühenduse tolliseadustik, (1) eriti selle artiklit 247,
   ning arvestades järgmist:
   
               (1)
            
            
               Mittesooduspäritolureegleid tuleb kohaldada kõikide soodustuseta kaubanduspoliitiliste meetmete suhtes, sealhulgas dumpinguvastaste ja tasakaalustavate tollimaksude suhtes.
            
         
               (2)
            
            
               Määruse (EMÜ) nr 2913/92 artiklis 24 on sätestatud aluspõhimõte, mille kohaselt kaupa, mille tootmine on toimunud rohkem kui ühes riigis, loetakse pärinevaks riigist, kus toimus selle viimane oluline majanduslikult põhjendatud töötlemine või toiming selleks seadmestatud ettevõttes, mille tulemusena valmis uus toode või mis oli tähtis valmistamisetapp.
            
         
               (3)
            
            
               Kristalsest ränist fotoelektriliste moodulite või paneelide ja nende põhikomponentide vabasse ringlusse lubamise korral on komisjoni määruse (EL) nr 513/2013 (2) kohaselt kohaldatud ajutist dumpinguvastast tollimaksu.
            
         
               (4)
            
            
               Kristalsest ränist fotoelektriliste moodulite või paneelide ning nende põhikomponentide hulka kuuluvate kristalsest ränist fotoelektriliste elementide suhtes kehtestatud ajutiste dumpinguvastaste tollimaksude õige ja ühetaolise rakendamise tagamiseks tuleb kehtestada üksikasjalik reegel määruse (EMÜ) nr 2913/92 toodete päritolu kindlaksmääramist käsitleva artikli 24 põhimõtte tõlgendamiseks.
            
         
               (5)
            
            
               Kristalsest ränist fotoelektriliste moodulite või paneelide tootmisprotsessi võib jagada järgmisteks põhilisteks etappideks: räniplaatide tootmine; räniplaatide töötlemine kristalsest ränist fotoelektrilisteks elementideks; fotoelektrilise mooduli või paneeli kokkupanek kristalsest ränist fotoelektrilistest elementidest.
            
         
               (6)
            
            
               Kristalsest ränist fotoelektriliste paneelide või moodulite tootmise kõige olulisem etapp on räniplaatide töötlemine kristalsest ränist fotoelektrilisteks elementideks. See on otsustava tähtsusega tootmisetapp, mille käigus paneeli või mooduli koostisosadele antakse neid iseloomustavad konkreetsed omadused ja määratakse lõplikult kindlaks nende kasutamine paneelis või moodulis.
            
         
               (7)
            
            
               Seepärast tuleks kristalsest ränist fotoelektriliste moodulite või paneelide tootmisprotsessi puhul käsitada kõnealust töötlust määruse (EMÜ) nr 2913/92 artikli 24 kohase viimase olulise töötlusena. Kristalsest ränist fotoelektriliste elementide valmistajariiki tuleks seega käsitada kristalsest ränist fotoelektriliste moodulite või paneelide mittesooduspäritoluriigina.
            
         
               (8)
            
            
               Otsusega 94/800/EÜ (3) kiitis nõukogu muu hulgas heaks Marrakechis 15. aprillil 1994 allakirjutatud lõppaktile lisatud päritolureeglite lepingu (WTO–GATT 1994). Kõnealuses lepingus ühtlustamise tööprogrammi kohta kehtestatud põhimõtete kohaselt tuleks kauba viimase olulise töötluse toimumisriigi kindlaksmääramisel lähtuda esmajärjekorras sellest, millises riigis kaasnes tootmisprotsessiga tariifiklassifikatsiooni muutus. Ainult juhul, kui kõnealusest kriteeriumist lähtudes ei ole võimalik viimase olulise töötluse toimumiskohta kindlaks määrata, võib kasutada muid kriteeriume, näiteks lisandväärtuse kriteeriumi või konkreetse töötlemistoimingu kriteeriumi. On asjakohane rakendada samu põhimõtteid ELi tollialastes õigusaktides.
            
         
               (9)
            
            
               Kristalsest ränist fotoelektrilised elemendid klassifitseeritakse harmoneeritud süsteemi (HS) rubriiki 8541. Kristalsest ränist fotoelektrilised moodulid ja paneelid klassifitseeritakse samasse rubriiki. Sisendmaterjalina kasutatavad räniplaadid klassifitseeritakse HSi rubriiki 3818. Seega kajastab tariifiklassifikatsiooni muutuse reegel adekvaatselt kristalsest ränist fotoelektriliste elementide viimast olulist töötlust. Samas on välistatud võimalus käsitada lõpptoote päritoluriigina riiki, kus kristalsest ränist fotoelektrilised paneelid või moodulid kokku pannakse, sest paneelid ja elemendid klassifitseeritakse samasse rubriiki.
            
         
               (10)
            
            
               Toodete puhul, mille viimane töötlus on toote kokkupanek, kasutatakse tavaliselt lisandväärtusel põhinevat päritolureeglit koos tariifiklassifikatsiooni muutuse reegliga, kuid kristalsest ränist fotoelektriliste moodulite või paneelide puhul ei ole see asjakohane, sest kõnealuste toodete puhul on kõige olulisema tootmisetapi kindlaksmääramine parem viis vajaliku ettearvatavuse ja õiguskindluse tagamiseks.
            
         
               (11)
            
            
               Kui kristalsest ränist fotoelektrilised paneelid või moodulid ei vasta tariifiklassifikatsiooni muutusega seotud põhireeglile, on nende päritolu kindlaksmääramiseks vaja nn abireeglit. Sellisel juhul tuleks paneeli või mooduli päritoluriigina käsitada kristalsest ränist fotoelektriliste elementide päritoluriiki või riiki, kust on pärit kasutatud kristalsest ränist fotoelektriliste elementide väärtuseliselt suurem osa.
            
         
               (12)
            
            
               Teatud tingimustel võib kristalsest ränist fotoelektrilised moodulid või paneelid klassifitseerida ka HSi rubriiki 8501. Ka selliste fotoelektriliste paneelide või moodulite jaoks tuleks kehtestada samasugune reegel, nagu on kehtestatud HSi rubriigi 8541 toodete jaoks.
            
         
               (13)
            
            
               Seepärast tuleks komisjoni määrust (EMÜ) nr 2454/93 (4) vastavalt muuta.
            
         
               (14)
            
            
               Tolliseadustiku komitee ei esitanud oma arvamust. Peeti vajalikuks rakendusakti olemasolu ning eesistuja esitas apellatsioonikomiteele täiendavaks aruteluks rakendusakti eelnõu. Apellatsioonikomitee ei esitanud oma arvamust,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EMÜ) nr 2454/93 11. lisa muudetakse vastavalt käesoleva määruse lisale.
   Artikkel 2
   Käesolev määrus jõustub seitsmendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. detsember 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 302, 19.10.1992, lk 1.
   
      (2)  Komisjoni määrus (EL) nr 513/2013, 4. juuni 2013, millega kehtestatakse ajutine dumpinguvastane tollimaks Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide ja plaatide) impordi suhtes ja muudetakse määrust (EL) nr 182/2013, millega kehtestatakse registreerimisnõue selliste Hiina Rahvavabariigist pärit või sealt saadetud toodete impordi suhtes (ELT L 152, 5.6.2013, lk 5).
   
      (3)  Nõukogu otsus 94/800/EÜ, 22. detsember 1994, mis käsitleb Euroopa Ühenduse nimel sõlmitavaid tema pädevusse kuuluvaid küsimusi puudutavaid kokkuleppeid, mis saavutati mitmepoolsete kaubandusläbirääkimiste Uruguay voorus (1986–1994) (EÜT L 336, 23.12.1994, lk 1).
   
      (4)  Komisjoni määrus (EMÜ) nr 2454/93, 2. juuli 1993, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik (EÜT L 253, 11.10.1993, lk 1).
   
      LISA
      Määruse (EMÜ) nr 2454/93 11. lisa muudetakse järgmiselt:
      
                  1.
               
               
                  CN-koodide „ex 8482” ja „ex 8520” alla klassifitseeritud tooteid käsitlevate kannete vahele lisatakse järgmine kanne:
                  
                              „Ex85 01
                           
                           
                              Kristalsest ränist fotoelektrilised moodulid või paneelid
                           
                           
                              Tootmine mis tahes rubriigi materjalidest, välja arvatud toote materjalid ning rubriiki 8541 klassifitseeritud materjalid.
                              Kui toode valmistatakse rubriiki 8501 või 8541 klassifitseeritud materjalidest, käsitatakse nende materjalide päritolu toote päritoluna.
                              Kui toode valmistatakse rubriiki 8501 või 8541 klassifitseeritud materjalidest, mis on pärit rohkem kui ühest riigist, käsitatakse väärtuseliselt suurema osa materjalide päritolu toote päritoluna.”
                           
                        
            
                  2.
               
               
                  CN-koodide „ex 8528” ja „ex 8542” alla klassifitseeritud tooteid käsitlevate kannete vahele lisatakse järgmine kanne:
                  
                              „Ex85 41
                           
                           
                              Kristalsest ränist fotoelektrilised elemendid, moodulid või paneelid
                           
                           
                              Tootmine mis tahes rubriigi materjalidest, välja arvatud toote materjalid.
                              Kui toode valmistatakse rubriiki 8541 klassifitseeritud materjalidest, käsitatakse nende materjalide päritolu toote päritoluna.
                              Kui toode valmistatakse rubriiki 8541 klassifitseeritud materjalidest, mis on pärit rohkem kui ühest riigist, käsitatakse väärtuseliselt suurema osa materjalide päritolu toote päritoluna.”